《过中岩渡月出峨眉山》
宋代·程公许

返照中岩流，峨眉分外清。
一弯新吐月，共我两忘形。
露下沙逾白，宵寒酒易醒。
荻花风索索，拥被不堪听。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。